钦定古今图书集成/理学汇编/学行典/第173卷 > 邹守益
## 钦定古今图书集成/理学汇编/学行典/第173卷 > 邹守益

按《名山藏儒林记》：“邹守益，字谦之，安福人。父贤，仕按
察佥事。守益年十七，举于乡，寻母卒，治葬庐墓。既毕，
正德辛未，会试第一，廷试及第第三人，授翰林编修。
贤遂辞官归。逾年，守益以引疾归养，四方人士皆来
受业。一日，读《大学》《中庸》而疑之曰：‘子思受学曾子者，
《大学》先格致，《中庸》何首慎独也’？时王守仁都御史赣”
州，就问之。守仁讲合一之旨，超然有悟，遂肃贽为弟
子。宸濠反，守益闻变，率群臣趋吉、从义起兵。守仁喜
曰：“君臣师友，在此举矣。”世宗即位，出就官，复入越，见
守仁，参证月馀。既别，守仁怅望不已。门人问曰：“夫子
何念谦之之深也？”守仁曰：“曾子云：‘以能问不能，以多
问寡。若无若虚，犯而不校，谦之近之矣’。”至京复职。会
《大礼》议起，偕同官上疏，不报。明年再疏下诏狱，谪广
德州判官。复见守仁于越，而后履任。守益莅官临民，
一以诚心相感。延王艮诸贤讲学，风动邻郡。久之，升
南京主客郎中，日与湛若水、吕柟同门薛侃、钱德洪、
王畿商究学问。任满，给繇道请。告归。过苏，访诸贤，发
知行敬义合一之旨。入越，哭王守仁丧，存抚其孤，聚
同学会讲。还里，会程文德量移为安福令，质之方田
均赋，邑民赖之。居数年，荐起为南京考功郎中。世宗
将建储，吏部奉旨简宫僚以誉望，召入为司经局洗
马，当事者以非己出，不悦。会偕霍韬上《圣功图》，因构
之祸几不测，赖众救免。充经筵讲官，请从祀薛瑄孔
子庙庭，其时与徐阶、罗洪先、赵时春、唐顺之互相资
切，御史毛恺、张元冲、胡宗宪咸从之游，士类兴起居。
顷之，升太常少卿兼侍读学士，掌南院。当事者忌而
远之。毛恺上疏乞留，亦调外任。寻改南国子祭酒。亡
何，九庙灾，循例自陈，疏中寓“交儆”之意，谗者因中伤
之，竟辞官归，与其乡人刘邦采、刘文敏、刘子和、刘阳、
欧阳瑜、刘肇衮、尹一仁等，建“复古”、“连山”、“复真”诸书院，
为四乡之会。春秋二季，合五郡出青原山为大会。凡
乡贤士大夫偕与，远者年聚，近者月至。小会人百，大
会人千。绛帷一启，云拥星罗。或更端禀承，或簪笔述
记。守益温言，和气随机转受，若无往非可教之人，无
感非可动之物。盖自受学以后，四十年闲，历壮至老，
无非会友明学之事，真若饥食寒衣之不能已者。守
仁标《良知》为门，守益复推慎独、戒谨、恐惧之旨以发
明之。湛若水年九十有一，往游衡山，来过于吉，守益
率诸子及同志往迎。预诫体古宪老，不乞言意，毋烦
辩论。晨夕躬定省，执酱执酳，一准古养老礼。嗣冒大
水，连舟送至虔，涕泣而别，时年六十有一矣。若水重
加叹异：“王公之门得人如此。”年七十有二卒，寝疾。时
召门人训饬，不异平时。穆宗改元，赠礼部右侍郎，谥
文庄。子义美，俱举于乡，而善以进士仕至太常卿。